สผ.ปฏิเสธเพิ่มทุนจ่อขายเงินลงทุน
น้ำมันสูงซื้อกิจการผลิตต่ำเป้ายันหนี้จิ๊บจ๊อยห่างไกลกำไรสูงลิ่ว
17 ส.ค. 2554

น้ำมันสูงซื้อกิจการผลิตต่ำเป้ายันหนี้จิ๊บจ๊อยห่างไกลกำไรสูงลิ่ว
ปตท.สผ. รับน้ำมันเกิน 100 เหรียญ หาซื้อกิจการยาก ผลประกอบการดีขึ้น ปัดข่าวเพิ่มทุน เล็งขายเงินลงทุนเข็นบริษัทลูกเข้าตลาดหุ้นเมืองนอก
นายพิชัย ชุณหวชิร กรรมการและประธานกรรมการด้านความเสี่ยง บริษัท ปตท.สำรวจและผลิตปิโตรเลียม หรือ ปตท.สผ. (PTTEP) กล่าวว่า ราคาน้ำมันที่ยืนเหนือ 100 เหรียญสหรัฐต่อบาร์เรล ทำให้โอกาสในการซื้อกิจการในต่างประเทศมีน้อยลง แต่กลับเป็นผลบวกต่อผลประกอบการ โดยบริษัทได้ซื้อความเสี่ยงราคาน้ำมันอยู่บริเวณ 110-130 เหรียญสหรัฐต่อบาร์เรล
 




ทั้งนี้ ตามแผนในอีก 10 ปีข้างหน้า หรือปี 2563 บริษัทจะต้องมีปริมาณการผลิตต่อวัน 9 แสนบาร์เรลเทียบเท่าน้ำมันดิบ จึงอาจจะเป็นไปได้เพียง 7 แสนบาร์เรล หรือเพิ่มขึ้นกว่าเท่าตัว เทียบกับปัจจุบันที่ผลิตได้ 3 แสนบาร์เรล 
สำหรับการประชุมผู้ถือหุ้นในวันที่ 30 มี.ค.ที่ผ่านมา ได้อนุมัติแผนการกู้เงิน 5 ปี วงเงินรวม 1 แสนล้านบาท ซึ่งจะไม่กระทบต่อกำไรและเป้าหมายสัดส่วนหนี้สินต่อทุนที่กำหนดไว้ 1 ต่อ 1 เท่า จากปัจจุบันอยู่ที่ 0.45% เนื่องจากจะมีกำไรเพิ่มขึ้นมากกว่าภาระหนี้
“ปตท.สผ.ไม่มีการลงทุนเกินตัว ทุกวันนี้ถือว่าเราลงทุนน้อยเกินไปด้วยซ้ำ บริษัทมีหนี้สินสุทธิ 7.78 หมื่นล้านบาท แต่มีกระแสเงินสดรับ 11.1 แสนล้านบาทต่อปี หากจะชำระคืนหนี้ทั้งหมดภายใน 1 ปี ก็เป็นไปได้ ถ้าบริษัทไม่ต้องการเติบโต” นายพิชัย กล่าว
นอกจากนี้ บริษัทมีปริมาณสำรองปิโตรเลียมประมาณ 1,000 ล้านบาร์เรล หากไม่มีการลงทุนแสวงหาแหล่งใหม่ๆ และมีการขุดของที่มีอยู่ขึ้นมาใช้ ก็จะหมดไปภายในระยะเวลา 10 ปี
นายพิชัย กล่าวว่า วันที่ 30 มี.ค.นี้ ปตท.สผ.ประสบความสำเร็จในการขายหุ้นกู้ให้กับสถาบันต่างประเทศ วงเงิน 700 ล้านเหรียญสหรัฐ อายุ 10 ปี อัตราดอกเบี้ย 5.692% ต่อปี เพื่อนำเงินไปลงทุนในกิจการที่แคนาดา โดยมีภาระดอกเบี้ยจ่ายเพิ่มขึ้นปีละ 1,000 ล้านบาท เป็น 3,000 ล้านบาท และไม่กังวลกับภาวะดอกเบี้ยขาขึ้น เนื่องจากเงินกู้ที่มีอยู่ถึง 90% เป็นดอกเบี้ยคงที่ และหนี้ทั้งหมดมีภาระดอกเบี้ยต่ำอยู่ที่ 3.7%
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ ปตท.สผ. กล่าวว่า บริษัทจะมีอัตราการเติบโตจากกำลังการผลิตเฉลี่ยต่อปี 4-5% ไม่รวมราคาน้ำมันที่เพิ่มขึ้น และในปี 2555 ก็จะมีกำลังการผลิตเพิ่มจาก 5 โครงการใหม่ เช่น ที่มอนทารา ประเทศแคนาดา 
สำหรับการยกเลิกโครงการสาธารณรัฐอาหรับอียิปต์นั้น เพราะไม่พบปิโตรเลียม ไม่เกี่ยวกับการอภิปรายรัฐบาล 
“ตอนนี้บริษัทยังไม่มีแผนที่จะเพิ่มทุน ยกเว้นจะพบโครงการลงทุนที่น่าสนใจมากๆ และยังพิจารณาการขายเงินลงทุนในต่างประเทศ หรือนำบริษัทลูกในต่างประเทศเข้าไปจดทะเบียนในตลาดหุ้นต่างประเทศ เพื่อหาเงินทุนนอกจากการออกหุ้นกู้” นายอนนต์ กล่าว